РЕГЛАМЕНТ (ЕО) № 434/2008 НА КОМИСИЯТА
от 20 май 2008 година
за вписване на наименование в регистъра на защитените наименования за произход и защитените географски указания (Cordero de Navarra или Nafarroako Arkumea (ЗГУ))
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 510/2006 на Съвета от 20 март 2006 г. относно закрилата на географски указания и наименования за произход на земеделски продукти и храни (1), и по-специално член 7, параграф 5 от него,
като има предвид, че:
(1)
В съответствие с член 6, параграф 2 от Регламент (ЕО) № 510/2006 и по силата на член 17, параграф 2 от посочения регламент заявката на Испания за регистриране на наименованието „Cordero de Navarra“ или „Nafarroako Arkumea“ бе публикувано в Официален вестник на Европейския съюз (2).
(2)
Франция подаде възражение срещу тази регистрация в съответствие с член 7, параграф 3, буква в) от Регламент (ЕО) № 510/2006. Франция посочи по-конкретно в мотивираното си възражение, че регистрацията на наименованието „Cordero de Navarra“ или „Nafarroako Arkumea“ би навредила на съществуването на продукти, които законно се предлагат на пазара и чиято регистрация като защитено географско указание, а именно „Agneau de lait des Pyrénées“, е заявена пред националните органи от 2000 г. Обособеният географски район съгласно тази заявка за регистрация включва историческия район Basse Navarre, който е познат и под названието „Navarre française“.
(3)
С писмо от 22 май 2007 г., Комисията призова заинтересованите страни да проведат помежду си необходимите консултации.
(4)
Като се има предвид, че Испания и Франция не постигнаха съгласие в срок от шест месеца, Комисията следва да приеме решение в съответствие с процедурата, предвидена в член 15, параграф 2 от Регламент (ЕО) № 510/2006. В контекста на представените от Франция доводи Комисията не може да направи извод, че регистрацията на наименованието „Cordero de Navarra“ или „Nafarroako Arkumea“ може да накърни правата на производителите на „Agneau de lait des Pyrénées“. В действителност мотивираното възражение не позволява да се направи заключението, че продукцията на агнешко месо от историческия район Basse Navarre се предлага на пазара под название, включващо означението „Navarre“.
(5)
Предвид изложените по-горе доводи названието „Cordero de Navarra“ или „Nafarroako Arkumea“ следва да бъде регистрирано съгласно член 7, параграф 4 от Регламент (ЕО) № 510/2006.
(6)
Предвидените в настоящия регламент мерки са в съответствие със становището на Постоянния комитет за защитени географски указания и защитени наименования за произход,
ПРИЕ НАСТОЯЩИЯ РЕГЛАМЕНТ:
Член 1
Регистрира се наименованието, посочено в приложението към настоящия регламент.
Член 2
Настоящият регламент влиза в сила на двадесетия ден след датата на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 май 2008 година.